Andrew Jackson Downing (31 Oktober 1815 – 28 Julie 1852) was 'n Amerikaanse landskapsontwerper, tuinboukundige en skrywer. Met sy publikasies was hy 'n invloedryke voorstaander van die Gotiese herlewing in die Amerikaanse boukuns - 'n styl wat gepaard gegaan het met Romantiese strominge en met sommige van sy stylvariasies die terugkeer na 'n natuurlike wêreld versinnebeeld het - in kontras met die formele strengheid van Grieks-Romeinse klassisisme. As uitgewer van die maandelikse tydskrif The Horticulturist, wat volgens hom aan rural art and rural taste gewy was, word hy as een van die grondleggers van Amerikaanse landskapsargitektuur beskou. In hierdie tydskrif, die eerste van sy soort in die Verenigde State, het Downing sy ideaal van 'n naturalistiese landskapsargitektuur as 'n moderne alternatief tot die klassieke geometrie van historiese Italiaanse en Franse tuinboukuns, 'n kulturele erfenis wat in die 18de en vroeë 19de eeuse Amerikaanse samelewing algemeen aanvaar is, aan 'n breër publiek bekendgestel.